Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 275/14/5505	Liptovský Mikuláš, 4.6.2014
EEČ : 2-39-217-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: automechanik
	Hoci bol právoplatným rozsudkom Okresného súdu v Liptovskom Mikuláši sp. zn. 7C/22/2009 zo dňa 30. 06. 2009 zaviazaný platiť mesačné výživné na svojho syna XXXXX (nar. XXXXX)po 140,- € vždy do 20. dňa v mesiaci do rúk jeho matky XXXXX, trvale bytom XXXXX, okres XXXXX, od augusta 2013 doposiaľ, okrem obdobia od 09. 08. 2013 do 16. 10. 2013, kedy bol vo výkone väzby a od 16. 10. 2013 do 23. 01. 2014, kedy bol na základe rozhodnutia súdu na protialkoholickom ústavnom liečení v Sučanoch si túto povinnosť neplnil v plnej výške a za mesiace február až apríl uhradil po 20,- €, pričom za uvedené obdobie tak na výživnom dlhoval najmenej 377,80 €,

lebo zanikla trestnosť činu

Odôvodnenie:
	Proti obvinenému XXXXX bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1 Trestného zákona. Obvinený je stíhaný pre skutok, že hoci bol právoplatným rozsudkom Okresného súdu v Liptovskom Mikuláši sp. zn. 7C/22/2009 zo dňa 30. 06. 2009 zaviazaný platiť mesačné výživné na svojho syna XXXXX (nar. XXXXX)po 140,- € vždy do 20. dňa v mesiaci do rúk jeho matky XXXXX, trvale bytom XXXXX, okres XXXXX, od augusta 2013 doposiaľ, okrem obdobia od 09. 08. 2013 do 16. 10. 2013, kedy bol vo výkone väzby a od 16. 10. 2013 do 23. 01. 2014, kedy bol na základe rozhodnutia súdu na protialkoholickom ústavnom liečení v Sučanoch si túto povinnosť neplnil v plnej výške a za mesiace február až apríl uhradil po 20,- €, pričom za uvedené obdobie tak na výživnom dlhoval najmenej 377,80 €.
	Po ukončení  skráteného vyšetrovania podal poverený príslušník Obvodného oddelenia PZ v Liptovskom Mikuláši na tunajšiu prokuratúru  návrh na zastavenie trestného stíhania z dôvodu, že obvinený si svoju vyživovaciu povinnosť dodatočne splnil. 
Po preštudovaní spisového materiálu som zistila, že obvinený XXXXX si svoju  vyživovaciu povinnosť dodatočne splnil, keď  dňa 16. 05. 2014 zaslal šekovou poukážkou matke svojho syna 500,- € a dňa 17. 04. 2014 50,- €, pričom okrem tejto sumy prostredníctvom exekútora bolo matke zaslaných v máji 40,- €, v apríli, marci a februári po 20,- € a novembri a decembri 2013 tiež po 20,-  €. Obvinený XXXXX vzhľadom na skutočnosť, že od 09. 08. 2013 do 16. 10. 2013 bol v ústave na výkon väzby, kde sa práca nevykonáva a od 16. 10. 2013 do 23. 01. 2014 bol na základe rozhodnutia Okresného súdu v Liptovskom Mikuláši sp. zn. 2T/149/2013 na ústavnom ochrannom protialkoholickom liečení, reálne mohol platiť výživné na svojho syna až v období od februára 2014 doposiaľ. Za toto obdobie mal uhradiť na výživnom spolu 560,- €, pričom do dnešného dňa uhradil 650,- €. Túto sumu uhradil aj napriek tomu, že po návrate z liečenia prácu nemal, zaevidoval sa na úrade práce a poberal jeden mesiac dávky v hmotnej núdzi. Obvinený teda k dnešnému dňu  celé dlžné výživné v plnej výške uhradil. Podľa vyjadrenia matky dieťaťa jej syn z dôvodu neplatenia výživného obvineným núdzou netrpel. Taktiež uviedla, že dlžné výživné za obdobie, za ktoré je obvinený stíhaný jej bolo v plnej výške uhradené.  
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h/ Trestného poriadku  prokurátor  zastaví trestné stíhanie ak zanikla trestnosť činu. 
Keďže obvinený uhradil dlžné  výživné v plnej výške a neplatenie  výživného nemalo na jeho syna trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 
Zameškané výživné prislúchajúce dieťaťu od 09. 08. 2013 do 23. 01. 2014, teda za obdobie, za ktoré obvinený nemôže byť stíhaný si matka dieťaťa môže uplatňovať v občianskom súdnom konaní. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka